’एह् लौ डाक्टरै दी परची। संझोलै दुआऽ लैंदे आवेओ।’ लीलो नै गलाया ते तुम्मन चढ़े दे रमेश नैं परची लेइयै खीस्सै पाई ओड़ी। रमेश गी रोह् की चढ़े दा हा, समझ निही आवा दा कुसै ई। खरै इस हादसे दा सारा दोश ओह् लीलो दै मत्थै ला’रदा हा। उसी कु’न समझांदा जे एह् इक्क होनी ही सै बीती गेई ते न्हाड़े च बचैरी लीलो दा कोई कसूर निं ऐ। रमेश कोला मता प्यार ते सूरजै ई लीलो करदी ही। आई-जाइयै लीलो दा बी ते हुन इ’यै स्हारा हा पर इस मूढ़मत्त रमेश गी कु’न आखदा। लेत्तरै च पानी डोह्लनें दा केह् लाह्? ‘पुत्तरा तूं लेट, अ’ऊं चलनां। रेह्ड़ी इ’यां गै छुड़ी आए दा आं। तुगी लग्गनें दी सुनियै इ’यां गै नस्सी आया हा।’ गलाइयै रमेश गेआ उठी। लीलो सूंक सुट्टियै सूरजै कोल खट्टै पर आई बैठी।